SKRIFTLIG FORESPØRGSEL E-2158/01

af Salvador Garriga Polledo (PPE-DE) til Kommissionen

(19. juli 2001)

Om: Kommissionens holdning til en række medlemsstaters hindringer for en liberalisering af markederne

I en række af Fællesskabets medlemsstater blokeres eller forsinkes den igangværende liberalisering af markederne i EU. Dette er især tilfældet inden for energisektoren i Frankrig og Tyskland.

Frankrig f.eks. har stadig to statsmonopoler inden for energisektoren, der begge med støtte fra Den Europæiske Union er i voldsom ekspansion i konkurrence med andre liberaliserede europæiske virksomheder.

Netop på grund af EU's støtte må man til stadighed sætte spørgsmålstegn ved, hvorfor Kommissionen ikke indtager en klar og konsekvent holdning til dette spørgsmål ved at vedtage foranstaltninger rettet mod de lande, der blokerer eller forsinker ovennævnte liberaliseringsproces.

Kan Kommissionen oplyse, hvilke foranstaltninger, den agter at iværksætte over for denne konkurrencebegrænsende praksis, som adskillige medlemsstater anvender på dette område?

Svar afgivet på Kommissionens vegne af Loyola de Palacio

(6. september 2001)

Kommissionen deler de betænkeligheder, det ærede medlem giver udtryk for, vedrørende de eksisterende uligheder, når det drejer sig om liberalisering i energisektoren. Som en reaktion på disse betænkeligheder understregede Kommissionen på sit møde den 20. juni 2001, at den mest effektive og hensigtsmæssige måde til at genoprette markedsåbningsbalancen og de konkurrenceforvridninger, der er følgen heraf, er en hurtig vedtagelse af Rådet og Parlamentet af forslagene af marts 2001 om at gennemføre liberaliseringen af Fællesskabets energimarkeder(1).

Hvad angår den forskellige liberaliseringsgrad i energisektoren på nuværende tidspunkt mener Kommissionen, at dette kan løses, hvis Rådet og Parlamentet hurtigt vedtager Kommissionens forslag af marts 2001 om yderligere liberalisering af energimarkederne (al elektricitet, der ikke er husholdningselektricitet, åben for konkurrence senest 1. januar 2003, ikke-husholdningsgas åben for konkurrence senest 1. januar 2004 og alle kunder (inklusive husholdning) åben senest 1. januar 2005(2)).

For at løse problemerne forbundet med konkurrenceforvridning og ubalancer på kort sigt før vedtagelse af forslagene om yderligere liberalisering agter Kommissionen at:

- overvåge medlemsstaterne for at sikre rettidig og korrekt gennemførelse af de eksisterende elektricitets- og gasliberaliseringsdirektiver

- sikre, at EF-traktatens konkurrencebestemmelser anvendes fuldt ud i energisektoren. Kommissionen vil navnlig fortsat anvende traktatens bestemmelser om restriktiv forretningspraksis og misbrug af en dominerende markedsstilling, mod restriktioner og forvridninger i konkurrence om forsyning og mod diskriminering ved netadgang, til nøje at undersøge enhver statsstøtte til elektricitets- og gasselskaber (inklusive statsstøtte i kernekraftsektoren) og anvende konkurrencebestemmelserne på begrænsninger i forbrugernes ret til at vælge leverandør. Eksempler på sådanne tilfælde, som Kommissionen har behandlet i de seneste to år, er indskriden mod fælles salg (f.eks. GFU og EDF/CNR) styrkelse af dominerende stilling ved fusion (f.eks. VEBA/VIAG, EDF/EnBW), priviligeret netadgang (f.eks. dansk/tysk og fransk/engelsk sammenkobling) strandede omkostningsordninger og tilslutning af nøglekunder (Gas Natural/Endesa).

Hvis vedtagelse af forslagene om yderligere liberalisering af energimarkederne bliver forsinkede, påtænker Kommissionen selv at vedtage beslutninger eller direktiver på grundlag af artikel 86 i EF-traktaten, navnlig stk. 3, for at behandle eventuelle konkurrenceforvridninger på grund af forskellig liberaliseringsgrad. En sådan fremgangsmåde, dvs. Kommissionens vedtagelse af direktiver rettet til medlemsstaterne på grundlag af artikel 86, stk. 3, i EF-traktaten, er tidligere blevet anvendt i telekommunikationssektoren.

(1) KOM(2001) 125 endelig udg.

(2) IP/01/356.